Après

Après on yhdysvaltalaisen rock-laulajan Iggy Popin sooloalbumi, joka julkaistiin toukokuussa 2012. Se on kokoelma ranskankielisiä ja englanninkielisiä chansoneita ja balladeja. Albumi on jatko-osa Iggy Popin vuoden 2009 levylle "Préliminaires", joka sisälsi myös rauhallisia kappaleita. Molemmat levyt on tuottanut Hal Cragin. Après koostuu kokonaan lainakappaleista. Iggy Pop tulkitsee albumilla esimerkiksi Serge Gainsbourgin, Cole Porterin ja The Beatlesin musiikkia"."
Albumin tarina.
"Après" on jatkoa vuonna 2009 julkaistulle, kirjailija Michel Houellebecqin "Mahdollinen saari" -kirjan inspiroimalle Iggy Popin "Préliminaires"-albumille, joka sisälsi myös jazzia ja ranskalaisten klassikoiden tulkintoja. "Preliminaires-"levyä luonnehdittiin mediassa Iggy Popin uran rauhallisimmaksi albumiksi, ja se sai kriitikoilta ja Iggy Popin faneilta ristiriitaisen vastaanoton. Tästä huolimatta Iggy Pop halusi tehdä sille jatko-osan yhdessä tuottaja Hal Craginin kanssa. Hän kertoi halunneensa laajentaa taiteellista ilmaisuaan oltuaan hieman kyllästynyt suoraviivaisen punk rockin esittämiseen. 
Iggy Pop kertoi rakastaneensa aina ranskalaista kulttuuria, kirjallisuutta ja erityisesti Edith Piafin ja Serge Gainsbourgin kaltaisia artisteja. Hän kertoi valinneensa esitettäväkseen useita ranskankielisiä kappaleita, koska ranskalainen kulttuuri on hänen mukaansa ”kestänyt kovimmin angloamerikkalaisen musiikkiteollisuuden tappavia hyökkäyksiä” Hänen mukaansa ranskalainen musiikki on säilyttänyt omaleimaisuutensa kaupallisuuden paineista huolimatta.
Hän kommentoi "Après"-albumia seuraavasti: ”Kaikki tämän päivän populaarimusiikin muodot saavat voimansa rytmistä. Rap-, hip-hop-, metal-, pop- ja rock-tuottajat kertovat sinulle, että käyttämänsä rytmit matkivat ihmisen sydämen lyöntiä, ja siinä piilee niiden voima. Olen aina rakastanut myös toisenlaista tunnetta, intiimiä, joskus vähän surullista, joka ei yritä hakata sinua päähän rytmillään. Halusin itse laulaa joitakin näistä rauhallisista kappaleista, toivoen että voisin välittää kuulijoille sen tunteen, jonka itse koen kuuntelijana.” 
Levy-yhtiö Virgin ei kuitenkaan innostunut hankkeesta, joten Iggy Pop päätti julkaista levyn omakustanteena oman Thousand Mile Inc -yhtiönsä kautta. Sen sijaan, että "Après" olisi julkaistu levykaupoissa, hän laittoi levyn ensin myyntiin digitaalisissa palveluissa. Se sai ensiesityksensä ranskalaisella "Vente Privée" -verkkosivustolla, jolla sitä myytiin seitsemällä eurolla. Se oli pitkään saatavilla ainoastaan verkkopalveluista, kuten iTunesista. Myöhemmin hän lisensoi albumin itse Ranskassa, missä se julkaistiin CD:nä. Tämä teki siitä hieman harvinaisen julkaisun. Kappaleesta ”La Vie en rose” julkaistiin myös musiikkivideo.
”[Levy-yhtiö] ei halunnut sitä”, Pop kertoi myöhemmin, ”He eivät uskoneet, että se tuottaisi rahaa, eivätkä he uskoneet, että fanini pitäisivät siitä. He olisivat mieluummin halunneet minun tekevän rock-albumin suosittujen punkkareiden kanssa.” Iggy Pop ilmoitti olleensa turhautunut musiikkiteollisuuden ennakkoluuloihin. ”Mitä levy-yhtiöt ovat koskaan tehneet hyväkseni muuta kuin nöyryyttäneet, kiduttaneet ja vetäneet minua alas?” 
Vastaanotto.
Levy sai kriitikoilta ristiriitaisen vastaanoton, mutta moni muusikko kehui sitä. Kun toimittaja Bill Flanagan haastatteli esimerkiksi Bob Dylania vuonna 2017 ja kysyi tämän suosikkilevyjä, Dylan mainitsi Iggy Popin "Apres-"albumin.